Diari Oficial de la Generalitat Valenciana


Sumari del DOGV 3685, del 10-02-2000 (2000/524)

ACORD de 30 de maig de 1997, de la Comissió Territorial d’Urbanisme d’Alacant, relatiu a la modificació puntual de les normes subsidiàries a la placeta de Molina, de Muro de Alcoy.
------------------------------------------------------------------------------------------------------------------------------------------------------------------------------------

### Dades del document

Número de DOGV
:   3685

Data del DOGV
:   10-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/524


Data del document
:   30-05-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Muro de Alcoy
    * pla d'urbanisme

ACORD de 30 de maig de 1997, de la Comissió Territorial d'Urbanisme d'Alacant, relatiu a la modificació puntual de les normes subsidiàries a la placeta de Molina, de Muro de Alcoy. [2000/M524]
  
«Vist l'expedient de referència, i segons els següents:
  
Antecedents de fet
  
Primer
  
L'ajuntament, en sessió plenària del dia 26 de setembre de 1996, acordà la seua aprovació provisional, que fou ratificada en acord plenari de 6 de febrer de 1997, després de complir els tràmits d'exposició pública, per mitjà d'anuncis apareguts en el Diari Oficial de la Generalitat Valenciana, de 2 de maig de 1996, i en un dels diaris de major difusió provincial el 28 de novembre de 1996. S'hi presentà una al·legació que fou desestimada.
  
Segon
  
La documentació està integrada per memòria i plànols cadastrals i topogràfics.
  
Tercer
  
L'objecte de la modificació puntual proposada és reordenar les alineacions de la placeta de Molina i els voltants, establint una normativa que regule i harmonitze l'aspecte exterior de les edificacions. La modificació aprofita la demolició de dos edificis per a recular l'alineació ampliant així la plaça i deixant un edifici que encara està fora d'ordenació.
  
S'adjunta una normativa que es pretén que tinga rang d'ordenança d'edificació que complementarà l'actual normativa del nucli antic, i que prima sobre aquesta en cas de disposicions contraposades. Aquesta normativa regula l'alçària de l'edificació, els vols, la proporció de buits i els materials de façana.
  
Consideracions tecnicojurídiques:
  
Primera
  
La tramitació efectuada fins a la data per l'ajuntament és suficient respecte a la modificació del pla general, d'acord amb allò que s'ha previst en els articles 38 i 39, per remissió del 55.1 de la Llei Reguladora de l'Activitat Urbanística.
  
Segona
  
La documentació aportada es considera completa ja que resulta procedent per al tràmit d'aprovació definitiva, en compliment de l'article 38.3 de la LRAU. No obstant això, segons l'article 28.2, s'haurà d'adjuntar un document de refosa que mostre tant les noves determinacions com les que queden en vigor (plans 2.8 i concurrents i normativa urbanística si és procedent).
  
Tercera
  
Les determinacions contingudes en el present expedient es consideren, en línies generals, correctes des del punt de vista de les exigències de la política urbanística i territorial de la Generalitat, tal com s'arreplega en l'article 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística. No obstant això, hem de realitzar les següents observacions:
  
a) La modificació suposa la creació d'un espai lliure públic a costa de reduir sòl urbà residencial en uns 235 metres quadrats, i es disminueix, per tant, l'edificabilitat, si bé no es quantifica en la proposta.
  
b) Es diu en el text de la memòria que «les normes subsidiàries en l'àmbit de l'estudi tindran la consideració de sector i es consideraran homologades a la LRAU (etc.)», cosa que és incorrecta.
  
c) Les ordenances proposades s'entén que es volen aplicar només a la zona que inclouen els plànols aportats i no a tot el sòl d'ordenança 1er Nucli. En aquest cas, s'haurà de grafiar en els plànols la delimitació de la nova ordenança i introduir en el text de la normativa urbanística.
  
No obstant això, les regulacions proposades estan contingudes en la seua major part en la normativa específica de la zona d'ordenança actual, per això es podrien introduir en aquesta.
  
Quarta
  
La Comissió Territorial d'Urbanisme és l'òrgan competent per a l'adopció del present acord a l'empara d'allò que s'ha disposat en els articles 39 i 40 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, i articles 9 i 10 del Reglament dels Òrgans Urbanístics de la Generalitat Valenciana aprovat pel Decret 77/1996, de 16 d'abril del Consell.
  
Vistos els preceptes legals citats, la Llei de Règim Jurídic de les Administracions Públiques i del Procediment Administratiu Comú i la resta de disposicions de pertinent aplicació, la Comissió Territorial d'Urbanisme acorda:
  
Aprovar definitivament la modificació puntual de les Normes Subsidiàries de Muro de Alcoy a la placeta de Molina, encara que se supedita la seua publicació i, en conseqüència, la seua eficàcia, al fet que s'esmenen les observacions efectuades en les consideracions tecnicojurídiques segona i tercera.
  
Amb data 23 de novembre, el president de la Comissió Territorial d'Urbanisme resolgué:
  
Vist l'acord adoptat per la Comissió Territorial d'Urbanisme, en sessió de 30 de maig de 1997, pel qual s'aprovà definitivament l'expedient de referència, i se supedita la seua publicació al compliment de certes condicions, així com la documentació presentada per l'Ajuntament de Muro de Alcoy, amb data 17 de maig 1999, que preveu en tots els seus aspectes el referit acord de la comissió, resolc:
  
Ordenar la immediata publicació del referit acord d'aprovació definitiva en el Diari Oficial de la Generalitat Valenciana, a l'efecte de la seua entrada en vigor, de conformitat amb allò que s'ha disposat en l'article 59, apartats 2 i 4, de la Llei 6/1994 de 15 de novembre, de la Generalitat Valenciana Reguladora de l'Activitat Urbanística. La publicació de l'aprovació definitiva excusa la seua notificació individualitzada.
  
Contra el present acord, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports, en el termini d'un mes, segons disposen els articles 114 a 116 de la Llei de Règim Jurídic de les Administracions Públiques i del Procediment Administratiu Comú, i 14.2 del Reglament dels òrgans urbanístics de la Generalitat Valenciana, aprovat pel Decret 77/1996, de 16 d'abril, del Consell.»
  
Alacant, 9 de desembre de 1999.- El president de la Comissió Territorial d'Urbanisme, per substitució, article 23.3 del Decret 85/1999, de 30 de juliol, el secretari general: Gaspar Peral Ribelles.